U-I-133/09
Natisni
Opravilna št.:
U-I-133/09
Datum odločitve:
27. 5. 2009
ECLI:
ECLI:SI:USRS:2009:U.I.133.09
Akt:
Odlok o razpisu svetovalnega referenduma o sosežigu odpadkov v cementarni Lafarge cement, d. d., Trbovlje, (Uradni list RS, št. 32/09)
Izrek:
Pobuda za začetek postopka za oceno ustavnosti in zakonitosti Odloka o razpisu svetovalnega referenduma o sosežigu odpadkov v cementarni Lafarge cement, d. d., Trbovlje, (Uradni list RS, št. 32/09) se zavrže.
Evidenčni stavek:
Pobudnik nima pravnega inetersa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.3.4.6.52 - Ustavno sodstvo - Pristojnost - Vrste postopkov - Dopustnost referendumov in drugih posvetovanj - Lokalni referendum.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 160.1.4, Ustava [URS] 
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Lafarge cement, d. d., Trbovlje
Datum vloge:
19. 5. 2009
Vrsta odločitve:
sklep
Vrsta rešitve:
zavrženje
Dokument:
US28723
Dokument v PDF obliki:
U-I-133-09.pdf
83 KB
Prenesite datoteko
U-I-133/09-4
27. 5. 2009
SKLEP
Ustavno sodišče je v postopku za preizkus pobude družbe Lafarge cement, d. d., Trbovlje, ki jo zastopa Milivoj Radak, Trbovlje, na seji 27. maja 2009
sklenilo:
Pobuda za začetek postopka za oceno ustavnosti in zakonitosti Odloka o razpisu svetovalnega referenduma o sosežigu odpadkov v cementarni Lafarge cement, d. d., Trbovlje, (Uradni list RS, št. 32/09) se zavrže.
Obrazložitev
1. Pobudnica izpodbija Odlok o razpisu svetovalnega referenduma o sosežigu odpadkov v cementarni Lafarge cement, d. d., Trbovlje (v nadaljevanju Odlok). Zatrjuje, da je v neskladju z Ustavo, z zakoni in z 91. členom Statuta Občine Zagorje ob Savi (Uradni list RS, št. 109/05 – ur. p. b. – v nadaljevanju Statut). Pravni interes utemeljuje z navedbo, da izpodbijani akt škoduje dobremu imenu pobudnice na trgu in v javnosti. Navaja, da se cementarna nahaja na območju Občine Trbovlje in ne na območju Občine Zagorje ob Savi. Zato naj po 91. členu Statuta Občina Zagorje ob Savi (v nadaljevanju Občina) ne bi bila pristojna za sprejem Odloka.
2. Odlok je predpis lokalne skupnosti. Ustavno sodišče je na podlagi četrte alineje prvega odstavka 160. člena Ustave pristojno odločati o ustavnosti oziroma zakonitosti predpisov lokalne skupnosti (tako že v odločbi Ustavnega sodišča št. U-I-111/04 z dne 8. 7. 2004, Uradni list RS, št. 77/04 in OdlUS XIII, 54, 14. točka obrazložitve). Pobudo za začetek postopka za oceno ustavnosti oziroma zakonitosti predpisa lokalne skupnosti lahko da na podlagi prvega odstavka 24. člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS), kdor izkaže pravni interes. Ta je podan, če predpis neposredno posega v pobudnikove pravice, pravne interese oziroma v njegov pravni položaj.
3. Pobudnica izpodbija Odlok, s katerim je Občina razpisala svetovalni referendum. Po 46.b členu Zakona o lokalni samoupravi (Uradni list RS, št. 94/07 – ur. p. b., 60/07 in 76/08 – v nadaljevanju ZLS) lahko občinski svet pred odločanjem o posameznih vprašanjih iz svoje pristojnosti razpiše svetovalni referendum, da ugotovi voljo občanov; odločitev na svetovalnem referendumu ne zavezuje občinskih organov. Odločitev, sprejeta na svetovalnem referendumu, kakršnakoli že je, torej nima neposrednih pravno zavezujočih učinkov. Glede na to referendumska odločitev sama po sebi pobudnici ne more določati pravic ali nalagati pravnih obveznosti. Te bi pobudnici lahko naložil šele morebitni splošni akt občine, ki bi ga ta sprejela na podlagi referendumske odločitve.
Zato izpodbijani odlok ne vpliva neposredno na pravni položaj pobudnice. Pobudnica torej ne izkazuje pravnega interesa za oceno ustavnosti oziroma zakonitosti izpodbijanega Odloka. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik